Forslag til RÅDETS FORORDNING om ændring af bilaget til Rådets forordning (EF) nr. 2042/2000 om indførelse af en endelig antidumpingtold på importen af fjernsynskamerasystemer med oprindelse i Japan

(forelagt af Kommissionen)

BEGRUNDELSE

Ved Rådets forordning (EF) nr. 1015/94 (som efterfølgende ændret) indførtes der en endelig antidumpingtold på importen af visse fjernsynskamerasystemer med oprindelse i Japan. Rådet angav udtrykkeligt, at antidumpingtolden ikke omfattede de kamerasystemer, der er anført i bilaget til nævnte forordning, idet de er avancerede professionelle kamerasystemer, der teknisk set er omfattet af definitionen af varen i ovennævnte forordning, men som ikke kan betragtes som transmissionskamerasystemer.

I september 2000 bekræftede Rådet ved forordning (EF) nr. 2042/2000 ovennævnte endelige antidumpingtold, der er indført i overensstemmelse med artikel 11, stk. 2, i Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab.

Kommissionen modtog anmodninger fra to japanske eksporterende producenter af fjernsynskamerasystemer om at føje visse modeller af kamerasystemer til professionelt brug til bilaget til Rådets forordning (EF) nr. 2042/2000 og derved fritage dem for tolden.

Den bilagte rådsforordning indeholder mere detaljerede oplysninger, som viser, at de pågældende modeller er erstatningsmodeller for kamerasystemer til professionelt brug, som tidligere er fritaget fra anvendelsen af tolden og bør indgå i ovennævnte bilag. Det er også beskrevet nærmere, hvorfor det kun er muligt at indrømme en sådan fritagelse fra datoen for Kommissionens modtagelse af anmodningen.

Forslag til RÅDETS FORORDNING om ændring af bilaget til Rådets forordning (EF) nr. 2042/2000 om indførelse af en endelig antidumpingtold på importen af fjernsynskamerasystemer med oprindelse i Japan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1],

[1] EFT L 56 af 6.3.1996, s. 1, senest ændret ved forordning (EF) nr. 2238/2000 (EFT L 257 af 11.10.2000, s. 2).

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

1. TIDLIGERE PROCEDURER

(1) Ved forordning (EF) nr. 1015/94 [2] indførte Rådet en endelig antidumpingtold på importen af fjernsynskamerasystemer med oprindelse i Japan.

[2] EFT L 111 af 30.4.1994, s. 106, senest ændret ved forordning (EF) nr. 176/2000 (EFT L 22 af 27.1.2000, s. 29).

(2) I artikel 1, stk. 3, litra e) i forordning (EF) nr. 1015/94 fastslog Rådet udtrykkelig, at antidumpingtolden ikke gjaldt for kameraer, der var opført i bilaget til nævnte forordning ("bilaget"), og som er avancerede professionelle kamerasystemer, der teknisk set er omfattet af definitionen af varen i artikel 1, stk. 2, i forordning (EF) nr. 1015/94, men som ikke betragtes som fjernsynskamerasystemer.

(3) I oktober 1995 ændrede Rådet ved forordning (EF) nr. 2474/95 [3] ovennævnte forordning (EF) nr. 1015/94, særlig med hensyn til definitionen af samme vare og med hensyn til visse modeller af professionelle kamerasystemer, der udtrykkelig var fritaget for den endelige antidumpingtold.

[3] EFT L 255 af 25.10.1995, s. 11.

(4) I oktober 1997 ændrede Rådet ved forordning (EF) nr. 1952/97 [4] de endelige antidumpingtoldsatser for to berørte selskaber, nemlig Sony Corporation og Ikegami Tsushinki, i overensstemmelse med artikel 12 i Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab ("grundforordningen"). Rådet fritog endvidere udtrykkelig visse nye modeller af professionelle kamerasystemer for antidumpingtolden ved at tilføje dem i bilaget.

[4] EFT L 276 af 9.10.1997, s. 20.

(5) I januar 1999 og 2000 ændrede Rådet forordning (EF) nr. 1015/94 ved forordning (EF) nr. 193/1999 [5] og forordning (EF) nr. 176/2000 [6] og tilføjede visse efterfølgere til modeller af professionelle kamerasystemer til bilaget, hvorved de blev udelukket fra anvendelsesområdet for den endelige antidumpingtold.

[5] EFT L 22 af 29.1.1999, s. 10.

[6] EFT L 22 af 27.1.2000, s. 29.

(6) I september 2000 bekræftede Rådet ved forordning (EF) nr. 2042/2000 [7] den endelige antidumpingtold, der indførtes ved forordning (EF) nr. 1015/94 (som efterfølgende ændret), jf. artikel 11, stk. 2, i grundforordningen.

[7] EFT L 244 af 29.9.2000, s. 38.

(7) Forordning (EF) nr. 2042/2000 blev senest ændret i januar og maj 2001 ved Rådets forordning (EF) nr. 198/2001 [8] og (EF) nr. 951/2001 [9], der tilføjede visse efterfølgere til modeller af professionelle kamerasystemer til bilaget, hvorved de blev udelukket fra anvendelsesområdet for den endelige antidumpingtold.

[8] EFT L 30 af 1.2.2001, s. 1.

[9] EFT L 134 af 17.5.2001, s. 18.

(8) Endelig bekræftede Rådet i september 2001 ved forordning (EF) nr. 1900/2001 [10] den endelige antidumpingtold for den eksporterende producent Hitachi Denshi Ltd. efter en interimsundersøgelse i henhold til artikel 11, stk. 3, i grundforordningen.

[10] EFT L 261 af 29.9.2001, s. 3.

2. UNDERSØGELSE VEDRØRENDE NYE MODELLER AF PROFESSIONELLE KAMERASYSTEMER

2.1 Procedure

(9) To japanske eksporterende producenter, Victor Company of Japan Limited ("JVC) og Ikegami Tsushinki Co. Ltd. ("Ikegami"), meddelte henholdsvis den 17. april 2001 og den 12. oktober 2001 Kommissionen, at de påtænkte at introducere nye modeller af professionelle kamerasystemer på fællesskabsmarkedet, og anmodede Kommissionen om at tilføje disse nye modeller af professionelle kamerasystemer samt tilbehør hertil i bilaget, således at de blev fritaget for antidumpingtolden.

(10) Kommissionen underrettede EF-erhvervsgrenen herom og indledte en undersøgelse, der var begrænset til at fastslå, om de pågældende varer henhører under antidumpingtoldens anvendelsesområde, og om den operationelle del af forordning (EF) nr. 2042/2000 bør ændres i overensstemmelse hermed.

2.2 Modeller, der er omfattet af undersøgelsen

(11) De modtagne ansøgninger vedrørte følgende modeller af kamerasystemer, leveret med de relevante tekniske oplysninger:

(i) JVC

- kamerafjernkontrolenhed RM-P210E

(ii) Ikegami

- kamerahoved HDL-37E

- kamerahoved HDL-10

- kamerahoved HDL-40

- kamerakontrolenhed MA-400

- kamerakontrolenhed CCU-37

- kamerakontrolenhed CCU-10

- fjernkontrolenhed RCU-400

- fjernkontrolenhed RCU-240A

- kameraadapter CA-450

Alle de ovennævnte modeller blev præsenteret som dele af professionelle kamerasystemer til det professionelle videomarked.

2.3 Undersøgelsens resultater

(12) Kommissionen foretog en teknisk undersøgelse. Det fremgik af undersøgelsen, at det trods den tekniske udvikling, der fremgik af disse modeller, ikke var tilstrækkeligt til at påvirke klassificeringen af dem som transmissionskamera- eller fjernsynskamerasystemer. Det konkluderedes derfor, at alle de pågældende modeller burde fritages fra de gældende antidumpingforanstaltninger.

(13) Kommissionen underrettede EF-erhvervsgrenen og eksportøren af fjernsynskamerasystemerne om disse resultater og gav dem mulighed for at fremsætte bemærkninger. På grundlag af Kommissionens resultater og i betragtning af, at de interesserede parter ikke gjorde indsigelse mod Kommissionens konklusioner, betragtes alle modeller og dermed forbundet udstyr, der er omhandlet i betragtning (11), som professionelle kamerasystemer. Det følger heraf, at de bør undtages fra anvendelsesområdet for den antidumpingtold, der gælder for fjernsynskamerasystemer med oprindelse i Japan, og bilaget bør ændres i overensstemmelse hermed.

(14) Efter offentliggørelsen af disse resultater anmodede en eksporterende producent, Ikegami, om, at de kameramodeller, som virksomheden fremstillede og eksporterede, blev fritaget for antidumpingtolden med tilbagevirkende kraft uanset datoen for importen af dem. Virksomheden fremførte, at antidumpingtolden ikke burde gælde for import af de pågældende varer inden offentliggørelsen af nærværende forordning, da det var blevet fastslået, at disse modeller var professionelle kamerasystemer.

(15) De kamerasystemer, der er opført i bilaget til Rådets forordning (EF) nr. 2042/2000 kan anses for at være fritaget for tolden, efter at det udtrykkeligt er blevet fastslået, at de ikke kan anvendes til transmissionsformål. Det er kun muligt at fastslå noget sådant, når EF's institutioner har foretaget en indgående undersøgelse af det pågældende kamerasystems tekniske specifikationer, og følgelig kan sådanne kamerasystemer kun fritages for tolden fra det øjeblik, hvor der er truffet en positiv beslutning om at indføje den pågældende model i bilaget. Fritagelsen skulle derfor normalt kun få virkning fremad, dvs. fra datoen for offentliggørelsen af det ændrede bilag.

(16) I særlige tilfælde fandt EF's institutioner imidlertid, at det var rigtigt at fritage visse professionelle kamerasystemer for antidumpingtolden med tilbagevirkende kraft. I disse tilfælde var de kameramodeller, der er omfattet af undersøgelsen, først blevet importeret til Fællesskabet mellem det tidspunkt, hvor der blev anmodet om fritagelse, og offentliggørelsen af den relevante ændring af bilaget. Det var således muligt at identificere de pågældende transaktioner inden for rammerne af Kommissionens undersøgelse. Under disse særlige omstændigheder blev det anset for passende, at der ikke blev opkrævet told på sådan import, som fandt sted efter at der var indgivet anmodning om fritagelse.

(17) I nærværende tilfælde anmodes der om tilbagevirkende kraft uanset datoen for den første import, og det vil således også komme til at omfatte import, som fandt sted, inden der blev indgivet anmodning om fritagelse. Undersøgelsen viste, at visse af de pågældende kameramodeller faktisk blev importeret allerede før der var blevet indgivet en passende anmodning om fritagelse til Kommissionen, selv om Ikegami først hævdede, at der ikke havde fundet import sted af de modeller, der er omfattet af anmodningen, inden en sådan anmodning blev indgivet.

(18) På baggrund af ovenstående fastslås det, at der ikke kan indrømmes tilbagevirkende kraft for varer, som blev importeret før der blev indgivet anmodning om fritagelse til Kommissionen. Der kan kun indrømmes fritagelse på grundlag af en positiv beslutning om at indføje visse typer kameraer i bilaget. Det er ikke muligt at fastslå, hvad det pågældende kamerasystem består af, før de tekniske specifikationer, der er anført i anmodningen om fritagelse, er modtaget. Kommissionen og medlemsstaternes myndigheder har ingen mulighed for at kontrollere nøjagtigheden af de KN-klassificeringer, som eksporterende producenter har foretaget i forbindelse med kameramodeller, som Kommissionen endnu ikke er blevet gjort opmærksom på. Resultatet ville være, at hvis der blev indrømmet fritagelse for tolden med tilbagevirkende kraft fra en dato før datoen for Kommissionens modtagelse af anmodningen om fritagelse, ville der ikke være nogen risiko for eksporterende producenter, som søger at undgå at betale told ved først at importere deres kameramodeller under unøjagtige KN-koder og således undgår tolden og så siden anmoder om fritagelse fra datoen for den første import, hvis og når myndighederne opdager uregelmæssighederne. Det er muligt at tage hensyn til anmodninger om tilbagevirkende kraft fra datoen for modtagelsen af anmodningen om fritagelse, men under hensyntagen til navnlig alvorlig risiko for omgåelse af foranstaltningerne er det således ikke muligt at udvide den tilbagevirkende kraft til import, som fandt sted, inden der blev indgivet anmodning.

(19) Det besluttes derfor, at de Ikegami kameramodeller, der er omfattet af nærværende undersøgelse og som er importeret på datoen for eller efter datoen for modtagelsen af anmodningen om fritagelse, dvs. på eller efter den 12. oktober 2001, bør være fritaget for tolden.

(20) Af samme grund besluttes det, at JVC kameramodeller, som også er omfattet af nærværende undersøgelse, bør fritages for tolden fra datoen for Kommissionens modtagelse af anmodningen om fritagelse, dvs. fra den 17. april 2001 -

UDSTEDT FØLGENDE FORORDNING:

Artikel 1

Bilaget til Rådets forordning (EF) nr. 2042/2000 erstattes af bilaget til nærværende forordning.

Artikel 2

1. Denne forordning træder i kraft dagen efter offentliggørelsen i De Europæiske Fællesskabers Tidende.

2. Denne forordningen finder anvendelse i forbindelse med import af følgende modeller, der fremstilles og eksporteres til Det Europæiske Fællesskab af følgende eksporterende producenter fra datoen for Kommissionens modtagelse af den tilsvarende anmodning om fritagelse for endelig antidumpingtold for disse modeller som angivet nedenfor:

a) Ikegami Tsushinki Co Ltd fra 12. oktober 2001:

- kamerahoved HDL-37E

- kamerahoved HDL-10

- kamerahoved HDL-40

- kamerakontrolenhed MA-400

- kamerakontrolenhed CCU-37

- kamerakontrolenhed CCU-10

- fjernkontrolenhed RCU-400

- fjernkontrolenhed RCU-240A

- kamera-adapter CA-450

b) Victor Company of Japan Limited fra 17. april 2001:

- kamerafjernkontrolenhed RM-P210E

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand

BILAG

Liste over professionelle fjernsynskamerasystemer, der ikke betragtes som fjernsynskamerasystemer (transmissionskameraer) og er fritaget for foranstaltningerne

>TABELPOSITION>

>TABELPOSITION>